RO Jurnalul Oficial al Uniunii Europene C 16/23

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2008/C 16/06)

Prezenta publicare conferă dreptul de opoziție, în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„CEBREIRO”

Nr. CE: ES/PDO/005/0443/15.12.2004

DOP ( X ) IGP ( )

Această fișă rezumat prezintă cu titlu informativ principalele elemente ale caietului de sarcini al produsului.

1. Autoritatea competentă din statul membru:

Denumire: Subdirección General de Calidad y Promoción Agroalimentaria. Dirección General de Industrias Agroalimentarias y Alimentación. Secretaría General de Agricultura y Alimentación del Ministerio de Agricultura, Pesca y Alimentación. España Adresă: Paseo Infanta Isabel, 1, E-28071 Madrid Telefon (34) 91 347 53 94 Fax (34) 91 347 54 10 E-mail: sgcaproagro@mapya.es

2. Grup:

Denumire: Quesería Castelo de Brañas SL Adresă: Acceso al Mercado Ganadero s/n. Pedrafita do Cebreiro (Lugo) Telefon (34) 982 367 163 Fax (34) 982 367 163 E-mail: — Denumire: Da Ma del Carmen Arrojo Valcárcel (Quesería XAN BUSTO) Adresă: Nullán. As Nogais (Lugo) Telefon (34) 982 161 020 Fax (34) 982 161 020 E-mail: — Componență: Producători/prelucrători ( X ) Alte categorii ( )

3. Tipul produsului:

Clasa 1.3: Brânzeturi

4. Caiet de sarcini:

[rezumatul cerințelor de conformitate prevăzute la articolul 4 alineatul (2) din Regulamentul (CE) nr. 510/2006]

4.1. Denumire: „Cebreiro”

4.2. Descriere: Brânză preparată din lapte de vacă pasteurizat care, în urma unui proces de producție care cuprinde fazele de coagulare, decupare, strecurare, amestecare și sărare, așezare în forme, presare, maturare și tratare uscată, după caz, dobândește următoarele caracteristici:

Caracteristici fizice:

— formă: de ciupercă sau bonetă de bucătar, având două părți: baza, cilindrică, cu diametru variabil și o înălțime mai mică sau egală cu 12 cm și pălăria, care are un diametru cu 1-2 cm mai mare decât baza și o înălțime mai mică sau egală cu 3 cm,

— greutate: între 0,3 și 2 kg.

Caracteristici organoleptice:

— brânza proaspătă nu prezintă crustă, pasta este albă și granulată, moale, argiloasă la atingere, onctuoasă și fondantă. Gustul și aroma amintesc de laptele din care este preparată, ușor acidulat,

— brânza uscată prezintă o crustă uniformă, iar pasta, de culoare galbenă, chiar galben intens, prezintă o consistență uneori dură și mereu mai fermă decât cremoasă. Gustul este ușor metalic, picant și lactat, cu o aromă caracteristică.

Caracteristici analitice:

— umiditate: variabilă în funcție de gradul de maturare, însă sub 50 %,

— grăsime: minim 45 % și maxim 60 %, în materia uscată,

— proteine: peste 30 %.

4.3. Aria geografică: Zona de producție a laptelui și de preparare a brânzeturilor care beneficiază de denumirea de origine protejată „Cebreiro” este formată din aria geografică care cuprinde municipalitățile următoare, toate fiind situate în provincia Lugo: Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos și Triacastela.

4.4. Dovada originii: Numai laptele obținut de la exploatațiile de creștere a animalelor înscrise în registrul corespunzător va putea fi folosit la prepararea brânzeturilor cu denumirea de origine protejată „Cebreiro”.

Totodată, vor putea obține protecția denumirii de origine protejată „Cebreiro” numai brânzeturile preparate și, după caz, uscate în brânzăriile și spațiile de uscare înscrise în registrele organismului de control.

Pentru verificarea respectării specificațiilor din caietul de sarcini și din manualul de calitate, organismul de control va dispune de registrele de control ale exploatațiilor de creștere a animalelor, ale brânzăriilor și spațiilor de uscare. Toate persoanele fizice sau juridice care posedă bunurile înscrise în aceste registre, instalațiile și produsele acestora se vor supune acestui control în vederea verificării respectării de către produsele cu denumirea de origine protejată „Cebreiro” a cerințelor din caietul de sarcini.

Controalele se vor baza pe inspecțiile crescătoriilor de animale și ale instalațiilor, pe examinarea documentelor și analiza materiilor prime și a brânzeturilor.

Atunci când se constată că materia primă sau brânzeturile preparate nu au fost obținute în conformitate cu cerințele din caietul de sarcini, acestea nu vor putea fi comercializate sub protecția denumirii de origine protejată „Cebreiro”.

Brânzeturile protejate prin această denumire de origine vor prezenta o contraetichetă numerotată care va fi controlată, furnizată și transmisă de organismul de control în conformitate cu normele prevăzute în manualul de calitate.

4.5. Metoda de obținere: Se va utiliza lapte natural și integral, provenind de la vaci din rasele albă galiciană, brună alpină, Frisona, precum și din încrucișările acestora. Acesta nu va conține colastru și conservanți și, în general, va trebui să îndeplinească cerințele prevăzute de legislația în vigoare. În plus, nu va putea fi supus niciunui proces de standardizare și se va conserva în condiții corespunzătoare pentru a evita apariția de microorganisme, astfel încât temperatura de conservare nu depășește 4 °C. Înainte de a începe procesul de elaborare, laptele va fi supus unui tratament de pasteurizare, în cadrul căruia este menținut la 62 °C timp de 30 de minute dacă pasteurizarea se realizează într-o cuvă sau la 72 °C timp de 20 de secunde dacă aceasta se realizează în pasteurizator.

Pentru prepararea acestei brânze, trebuie îndeplinite următoarele procese:

Coagulare: se va realiza cu cheag animal sau cu alte enzime coagulante autorizate în manualul de calitate, la temperaturi cuprinse între 26 și 30 °C, utilizând dozele de cheag necesare astfel încât perioada de închegare să nu fie mai mică de 60 de minute.

Decupare: se decupează după cum este necesar pentru a obține blocuri cu un diametru cuprins între 10 și 20 mm.

Scurgere: după o primă scurgere în propria cuvă, laptele închegat se varsă în saci de pânză care sunt suspendați între cinci și zece ore, pentru a permite o a doua scurgere.

Amestecare și sărare: după scurgere, laptele covăsit se amestecă până se obține o pastă uniformă și argiloasă la atingere; în același timp, se sărează cu clorură de sodiu.

Așezare în forme și presare: pasta se introduce în forme care se presează definitiv o perioadă variabilă de timp, în funcție de presiunea exercitată și de dimensiunea bucăților. Apoi, brânza se scoate din forme, se așază în camere frigorifice la o temperatură cuprinsă între 2 și 6 °C și se lasă la maturat cel puțin o oră. După acest interval de timp, brânza care se comercializează proaspătă poate fi introdusă pe piață.

Tratare uscată (opțional): dacă se realizează, procesul de tratare uscată are loc în spații cu o umiditate relativă cuprinsă între 70 și 80 % și o temperatură între 10 și 15 °C. Timpul minim de tratare uscată este de patruzeci și cinci de zile. Brânza uscată va avea marcată pe etichetă această caracteristică.

Pentru a păstra calitatea produsului și a-i garanta trasabilitatea, brânza protejată trebuie comercializată, în general, în bucăți întregi și în ambalajele autorizate de organismul de control.

Cu toate acestea, organismul de control poate autoriza comercializarea ca porții, inclusiv tăierea la punctul de vânzare, cu condiția să se instituie în acest sens un sistem de control adecvat care să garanteze proveniența produsului, originea și calitatea acestuia, precum și conservarea perfectă și prezentarea corectă pentru consum, evitând orice posibilitate de confuzie.

4.6. Legătură:

Istorică

Originea acestor brânzeturi este atribuită primilor călugări care s-au stabilit în satul Cebreiro — punctul de intrare în Galicia al drumului francez, principala rută de pelerinaj spre Santiago — pentru a lucra la spitalul care fusese construit la sfârșitul secolului al IX-lea pentru a răspunde nevoilor pelerinilor. De-a lungul secolelor, pelerinii au degustat brânza în munții din Cebreiro și au făcut-o cunoscută în toată Spania și în Europa.

Documentele păstrate în arhivele istorice naționale și în arhivele generale din Simancas evidențiază detalii curioase privind trimiterea anuală a brânzei preparate în Cebreiro la Casa Regală portugheză în timpul domniei cu Carol al III-lea. Brânza era preparată acasă, de sătenii din regiune (în principal, femei) începând din luna noiembrie. Livrările constau întotdeauna din două duzini de brânză. Aceasta se prepara în ultimele cincisprezece zile ale anului, profitând de frigul sezonier pentru o mai bună conservare, și se oferea drept cadou reginei Portugaliei în primele cincisprezece zile din ianuarie.

În plus, mai multe documente din secolele al XVIII-lea și al XIX-lea atestă notorietatea de care se bucura în această perioadă brânza de Cebreiro.

Referințele bibliografice mai recente, precum cartea „Geografía General del Reino de Galicia” (Geografia generală a regatului Galicia — 1936), conțin informații privind brânza Cebreiro, caracteristicile și modul de prepare a acesteia.

Ulterior, în anii 1960, Carlos Compairé Fernández, care a studiat brânzeturile spaniole, în general, și brânzeturile din Galicia, în special, a publicat diverse lucrări în care a realizat un studiu amplu al acestor brânzeturi, inclusiv analize chimice și bacteriologice. Se poate spune că acestea constituie primele studii științifice din acest domeniu.

În „Inventario Español de Productos Tradicionales” (Inventarul spaniol al produselor tradiționale), publicat pentru Ministerul Agriculturii, Pescuitului și Alimentației în 1996, capitolul dedicat brânzeturilor reia informațiile detaliate privind brânza Cebreiro, cu date despre caracteristicile, modul de preparare, istoria și importanța economică a acesteia.

Naturală

Zona acoperită de denumirea de origine protejată „Cebreiro” prezintă o climă oceanică de munte. Se caracterizează printr-o degradare puternică a influenței maritime și printr-o accentuare a caracteristicilor continentale. Acest climat presupune o limitare importantă a activităților agricole. O mare parte a teritoriului, la o altitudine de peste 1 000 de metri, prezintă temperaturi care pot fi considerate drept „foarte reci” față de condițiile generale din Galicia, cu o perioadă fără ger mai mică de 5 luni.

Ca urmare a condițiilor nefavorabile de mediu, activitatea de creștere a animalelor este fundamentală pentru economia zonei, deoarece condițiile climatice, edafice și orografice sunt mai puțin ostile decât în cazul agriculturii, datorită existenței unor pășuni și pajiști naturale bune, posibilității de a folosi numeroase suprafețe montane drept pășuni și adaptării animalelor la rigoarea climatului.

Relația cauzală dintre mediul geografic și caracteristicile specifice ale produsului

Aria geografică de producție a brânzei „Cebreiro” se caracterizează, așadar, prin prezența unui mare număr de văi cuprinse între munți unde abundă pajiștile și pășunile care reprezintă elementul fundamental al peisajului.

Acest mediu geografic unic influențează caracteristicile specifice ale brânzei „Cebreiro” prin intermediul următorilor factori:

— În primul rând, după cum s-a menționat anterior, mediul geografic este favorabil cultivării de pajiști bogate, de înaltă calitate.

— În plus, producția de lapte se bazează pe exploatații familiale de dimensiuni mici care aplică tehnici tradiționale de creștere a animalelor, cu un șeptel format în principal din exemplare din rase autohtone a căror alimentație este formată mai ales din furaje produse în exploatația respectivă sau din iarba de pe pășuni, atunci când condițiile meteorologice o permit.

— Alimentele concentrate, achiziționate din afara exploatației, sunt utilizate numai în cantități mici, ca supliment, pentru a acoperi necesitățile energetice ale animalelor. Acest sistem tradițional, în care achizițiile de furaje din afara exploatației sunt limitate la maximum, facilitează viabilitatea economică a acestor mici exploatații familiale.

— Datorită caracteristicilor acestor exploatații, laptele produs oferă condiții de calitate optime pentru prepararea brânzei. S-a dovedit științific că aceste sisteme de producție și alimentație a animalelor într-o formă cât mai naturală conferă laptelui proprietăți nutriționale superioare, datorită unei concentrații mai mari de CLA (acid linoleic conjugat) și de acizi grași omega-3 în profilul său lipidic, conținutul de materii grase favorabile din punct de vedere dietetic crescând odată cu consumul de iarbă al animalelor, ceea ce se repercutează, de asemenea, asupra caracteristicilor brânzeturilor preparate.

— În ultimul rând, producătorii din regiune sunt moștenitorii unei bogate tradiții de preparare a acestui tip de brânză, cu caracteristici absolut unice — în special, forma tradițională deosebită de „bonetă de bucătar”, care permite identificarea imediată a acesteia — produsele lor obținând un prestigiu și o notorietate binemeritate în rândul consumatorilor.

4.7. Organism de control:

Denumire: Dirección General de Producción, Industrias y Calidad Agroalimentaria Adresă: San Caetano, Santiago de Compostela Telefon (34) 981 54 47 77 Fax (34) 981 54 00 18 E-mail: dxpica.mrural@xunta.es

4.8. Etichetare: Brânza comercializată cu denumirea de origine protejată Cebreiro, după ce a fost certificată ca fiind adecvată în conformitate cu dispozițiile din caietul de sarcini și din regulament, trebuie să prezinte un sigiliu, o etichetă sau o contraetichetă de codificare alfanumerică cu o numerotare corespunzătoare, autorizată și eliberată de organismul de control și având logotipul oficial al denumirii de origine protejate.

Mențiunea „Denominación de Origen Protegida Cebreiro” (denumire de origine protejată) trebuie să apară atât pe eticheta comercială, cât și pe contraetichetă. În plus, pentru brânza „Cebreiro” uscată, termenul „curado” trebuie să apară clar pe etichetă.

(1) JO L 93, 31.3.2006, p. 12.